Bartomeu mhux se jirriżenja minn president ta' Barcelona Josep Maria Bartomeu mhux se jkun qed jirriżenja minn president ta' Barcelona wara laqgħa li saret nhar it-Tnejn. Bartomeu ilu taħt pressjoni intensa fil-Camp Nou wara li kien fit-tmexxija ta' Barcelona f'wieħed mill-iktar stadji turbulenti fl-istorja riċenti tal-club. Dan hekk kif l-istagun li għadda għalihom intemm bit-telfa umiljanti ta' 8-2 fiċ-Champions League kontra Bayern Munich, l-Arġentin Lionel Messi jitlob li jiġi trasferit, żewġ tkeċċijiet ta' coaches, riżenji mill-membri tal-bord amministrattiv, skandlu fuq il-media soċjali u diżgwid pubbliku bejn Messi u d-direttur sportiv Eric Abidal. Il-finanzi tal-club ukoll kienu f'pożizzjoni prekarja, b'Barcelona jkunu kostretti li jbigħu diversi players ta' stoffa matul is-sajf li għadda biex jibbilanċjaw il-kotba finanzjarji. Bħala riżultat, inbdiet petizzjoni u vot ta' no confidence f'Bartomeu mill-grupp ta' partitarji ta' Barcelona Mes que un mocio (iktar minn mozzjoni) f'Settembru. Il-manager il-ġdid ta' Barcelona Ronaldo Koeman sofra it-tieni telfa f'sebat ijiem nhar is-Sibt hekk kif Barcelona tilfu kontra r-rivali Real Madrid bl-iskor ta' 3-1 fl-ewwel El Clasico tal-istaġun, u Bartomeu attenda għal-laqgħa tal-bord nhar it-Tnejn fejn kien qed jiġi spekulat li huwa seta' joffri r-riżenja tiegħu. Rigward dan kollu, tkellem id-difensur Spanjol Gerard Pique fejn esprima l-ħsibijiet tiegħu rigward it-tmexxija tal-club, fejn qal li ma jistax jifhem kif Ernesto Valverde tneħħa mill-club u anke d-direzzjoni li qed jieħu l-club. "Bħala player ta' Barcelona, nara li huma nefqu ħafna flus." Issa jridu minn għandna, biex nikkritikaw, mhux biss persuni barra mill-club b'relazzjoni storika mal-club, iżda anke players attivi, u din hi xi ħaġa surreali."